Simon Rademan se Beste en Swakste geklee vir 2010
JY LEES NOU Simon Rademan se Beste en Swakste geklee vir 2010
Simon Rademan maak sy lysie van al ons mooi mense - wie die beste en wie die swakste in 2010 aangetrek het!
Dié bekende SA mode-ontwerper en stilis se nuutste lysie het egter 'n kinkel: Die Top 10-kandidate word ook in die vorm van 'n realiteitsreeks bekendgemaak.
Die reeks handel oor "die ongelooflike pad wat die lys moes loop, hoe sensitief die beginsel daarvan in die begin was en hoe dit 'n gesogte en uitgesoekte lys geword het na 10 jaar van baie harde werk,'' sê Rademan. Hy vertel ook dat die formaliteite in die reeks op presies dieselfde manier verloop as wat dit nog altyd het, maar nou net met die gebruik van kameras om die aksie af te neem.
Die lys word soos volg saamgestel: Die publiek benoem soveel kandidate as wat hulle wil. Dan word die 50 bestes gekies (dit is gewoonlik die kandidate wat sewe of meer benoemings gekry het) en op 'n kortlys geplaas. Dit is baie belangrik dat slegs foto's gebruik mag word waar die benoemde bewus was van die kamera. Steel-foto's is dus uit.
"Wanneer jy weet die kamera is daar, is jy mos gereed, en sê jy mos vir die wêreld dat jy gereed is. Dit is wanneer enigeen geoordeel word, selfs ek," sê Rademan.